A tous ceulx qui verront ces présentes lettres, Guichard d’Ars, sire de Chancy, chevalier le roy nostre sire, bailli de Sens, salut. Comme les bourgeois et habitans de la ville et cité d’Aucerre, pour aider et secorir à payer la finance de noble homme et puissant seigneur monsieur Jehan de Challon, chevalier, ainsnel fils du conte d’Aucerre et de Tonnerre, ayant le gouvernement desdites contez, à laquelle il avoit esté mis par devers les Anglois, à la prise de Bretaigne, eussent gracieusement octroyé et accordé audict chevallier l’une des troys aydes cy-après spécifiées et éclarcies sur plusieurs conditions, accords et modifications: c’est à scavoir ou le dizième à trois ans contenans trois débleures de tous leurs blez et vins que ils cuauldroient en tous leurs heritages que ils tiennent ou tiendront en ladite conté, fiez, rerefiez et ressortz d’iceluy conté, ou ung fouage chascune année desdiz trois ans, de trois francs pour chascun feu, et pour chasque année, sur telle manière et condition que le fort feroit le foible bon, ou ung franc pour chascune queue de vin que lesditz habitans cuauldroient de cy à trois ans ès lieux dessusdits; celuy desdictes aydes qui mieux plairoit audict chevalier prendre, choisir et lever sur lesdits habitans. Et il soit ainsi que lesdits habitans, pour le fait des guerres tant en la prise de ladite ville et cité d’Aucerre, comme pour icelle recouvrer et remettre en la main et obéyssance dudit monsieur le conte d’Aucerre et dudit chevalier, eussent esté grandement domaigié et moult grandement frayé, et encores pour les causes dessusdites eussent à soustenir plusieurs grans et excessives charges: saichent tuit que pardevant nous, pour ce estably comme ou nom et comme gouverneur desdites contez pour ledit monseigneur son père, recognut et confessa pardevant nous que consideré la grant amour et affection que les dessusdits habitans ont tousjours eu vers ledit chevalier et ses prédecesseurs, et aussi que aultresfois ledict chevalier et ses prédécesseurs avoient servis, aidez et secourus en leurs nécessitez, ledit dixième de leurs vins tant seulement, comme moins grevable et plus légière à supporter desdits habitans, entre les autres aydes dessusdites a choisie, prise et acceptée, en remettant, quitant et délaissant ausdicts habitans ledict diziesme de leurs blefs, et en nostre présence a renoncié et renonce ledict chevalier, et par exprès, à toutes aultres aides dessusdites, et ledit ayde recognut et confessa par devant nous à luy avoir esté faict de dessusdicts habitans de leur pure grace, libéralité et franche volonté, sans ce que à faire ledict ayde, lesdicts habitans fussent en rien tenus, ne que pour ce présent octroy audict chevalier, sondict père ou leurs successeurs contes d’Aucerre, et qui pour le temps avenir auroient cause oudit conte, nouvel droict leur en fust, pust ou deust estre acquis, ne ausdicts habitanz préjudice estre faiz ou engendrez en aucune manière, et que pour le temps avenir ledict octroy et ayde ledit chevalier, sondict père ou aultre de eulx ayent cause en cas pareil ou semblable, le puissent ou doient traitre à conséquence contre lesdiz habitans, ou aucuns d’eulx, de quelque estat et condition ou seignorie que ils soient. Et parmy ledit ayde octroy, ledict chevalier, ou nom que dessus, les libertez, immunitez, previleiges et franchises données et octroyées par ses prédécesseurs contes d’Aucerre aux bourgeois de sondict père et de luy, manans et habitans en ladite ville d’Aucerre, en l’aveu de sondict père et ou sien, lesquelx previleiges, libertez et franchises il avoit jurées et promises à tenir depuis que il est venu au gouvernement desdites contez, ledict chevalier, en nostre présence, a loué, approuvé, confermées et ratifiées, loua, conferma et ratifia, par la teneur de ces présentes lettres, et icelles promit en bonne foy, pardevant nous, tenir et garder fermement ausditz habitans, à leurs hoirs, selon leurs bons uz et coustumes anciennes. Et pour ce que pour cause de ce que lesdiz bourgeois, dudit chevalier et de sondict père, disoient et maintenoient, que par homme de bonne mémoire feu monsieur le conte Jehan, grant-père dudict chevalier, dont Dieu ait l’ame, et par aucuns de ses officiers aucunes choses avoient esté faictes ou préjudice desdits privileiges, pour lesquelles choses plait feust mehus entre lesdits bourgois, d’une part, ledict conte Jehan son grant-père, son procureur et officier, d’aultre part, pardevant nos très-chiers seigneurs nosseigneurs tenans leurs parlement royal à Paris, sur lequel plait ou discort aucunes choses auroient esté traictiées, si plaisoit à ladite cour, entre son dict feu grant père, par le temps qu’il vivoit, ses gens et officiers d’une part, et lesdits bourgeois d’autre part, lesquelles choses, pour l’empeschement des guerres et aultres, n’avoient pehu bonnement estre mises à fin: ledict chevalier derechef voult et consentit et octroya, pardevant nous, et a voulu octroyer et consentir ausdiz habitans et bourgois que lesdiz traictiez et accorz soient accomplis, entérinez et mis à fin debue, selon ce que aultrefois ont esté pourparlez, traictez et accordez. Derechief, le faict du reffuz des clefs d’aucunes des portes de la ville d’Aucerre que ledict chevalier disoit à luy avoir esté faict par lesdiz habitans, ou aucuns d’eulx, pour lequel faict et reffus ledit chevalier, ou nom que dessus, et son procureur, prosigoient et entendoient à poursuivre lesdiz habitans, ou aucuns d’eulx, en sa cour à Auxerre: ledict chevalier, ou nom que dessus, ledict faict et reffuz desdites clefs à luy bailler, ensemble toute la poine criminelle et civile que pour le faict dessusdit lesdiz habitans, ou aucun d’eulx, avoient ou povoient avoir encorue envers lui, ou nom que dessus ou son dict père, ledict chevalier, ou nom que dessus, pardevant nous, a remis, quitté et pardonné ausdiz habitants et chascun d’eulx, et par générale abolition, leur quitte, remet et pardonne à jamais et à tousjours; et quant au faict dessusdict, a imposé et impose par la teneur de ces présentes lettres silence perpétuel à son dict procureur qui à présent est, et à celuy qui par le temps à venir sera, contre lesdiz habitans et chacun d’eulx. De rechief, ledict chevalier ou nom comme dessus voult, octroya et accorda ausdiz habitans, et en nostre présence a volu, consentu, octroyé et accordé que aucunes choses quelconques soit pour ses vivres ou aultres nécessitez, il ne prendra ou fera prendre sur lesdiz habitans, ou aucuns d’eulx, si n’est en la forme et manière, et en tant comme il ly loist et le poura et devra faire, selon les chartres, accords et convenances de ses prédécesseurs, faiz avec lesditz bourgeois et habitans d’Aucerre; et se aucune chose par ledict chevalier, ou nom que dessus, ses gens et officiers pour luy et en son nom, a esté pris sur lesdiz habitans ou aucuns d’eulx, il a voulu estre payé et rendu, et pardevant nous a promis ledit chevalier, ou nom que dessus, en bonne foy, les choses ainsi prises rendre et payer à ceulx sur qui il aura esté pris; et ne veult mye ledict chevalier que pour cause desdites prises qui ont esté faites sur lesditz habitans, ou aucuns d’eulx, nouvel droict en soit acquis en aucune manière audict chevalier son père, ne à aultres d’eulx ayent cause, ne préjudice faiz ou engendrez ausdiz habitans en aucune manière. Toutes lesquelles choses dessus dites ainsi promises et accordées par ledit chevalier ou nom que dessus ausdiz habitans et à chacun d’eulx, ledict chevalier, ou nom que dessus, a promis en bonne foy, pardevant nous, tenir, garder, accomplir et enteriner fermement et loyalement, sans corrompre en aucune manière et sans jamais venir, par luy ne par ses successeurs, ne faire venir encontre, mais contre les choses dessusdites aura et tiendra à tousjours fermes, establies et agréables. Pour lesquelles convenances et aultres choses dessusdites tenir, garder et accomplir ledict chevalier, ou nom que dessus, en a obligé ausdits habitants et à leurs hoirs, soy, ses successeurs et hoirs, tous ses biens et les biens de ses successeurs et hoirs, meubles et non meubles, présens et à venir, où qu’ils soient vehuz ou trouvez; et quant ad ce a submiz soy, ses successeurs et hoirs, ou nom que dessus, et tous ses biens et les biens de ses successeurs à la juridiction et cohertion du roi notre Sire, en quelque lieu que il face mansion, pour estre contrainte et justifiée par la prise, vendue et exploitation de tous ses biens. Et a renoncié ledict chevalier quant à ce, ou nom que dessus, à toute ayde de droit de canon et de loy, à la chose ainsy non avoir faite, traictiée et accordée, au droit disant généraul renonciation non-valoir se l’espéciaul n’est avant mise, à tout uz, stile et coustume de pays ou de lieux ad ce contraires, et généraulment à toutes aultres choses qui contre ces présentes lettres et les choses contenues en icelles pourroient estre dites ou proposées. En tesmoing de ce nous avons scellé ces lettres du scel dudit baillage. Donné à Aucerre, le penultième jour du mois de juillet, l’an de grace mil trois cens soixante et cinq. J. Belot.